44. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 139 της 6/12 Μαρτ. 1971 (ΦΕΚ Α΄ 49) Περί της αρμοδιότητος των Νομαρχών προς κήρυξιν αναγκαστικών τινών απαλλοτριώσεων. Έχοντες υπ’ όψιν: 1)Το άρθρ. 1 παρ. 3 του Ν.Δ. 797/30.12.70 (ΦΕΚ υπ’ αριθ. 1/1.1.1971 τευχ. Α΄) «περί αναγκαστικών απαλλοτριώσεων» και 2)την υπ’ αριθ. 72/11.2.1971 γνωμοδότησιν του Συμβουλίου της Επικρατείας, προτάσει του Ημετέρου επί των Οικονομικών Υπουργού, απεφασίσαμεν και διατάσσομεν: Άρθρ.1.-1.Τα ανώτατα όρια των εκτάσεων, αίτινες δύνανται να κηρυχθώσιν απαλλοτριωτέαι υπό του Νομάρχου κατά το άρθρ. 1 παρ. 3 του Ν.Δ. 797/1971, καθορίζονται εις 15.000 τ.μ. προκειμένου περί αγροτικών ακινήτων, εις 1.500 τ.μ. προκειμένου περί αστικών ακινήτων κειμένων εντός των κατά τας κειμένας διατάξεις άνευ εγκεκριμένου σχεδίου πόλεως διαμορφωθέντων οικισμών και εις 100.000 τ. μ. προκειμένου περί έργων κατασκευής επαρχιακών οδών. Δια τον υπολογισμόν της εκτάσεως λαμβάνεται υπ’ όψιν έκαστον αυτοτελές έργον. 2.Ο Νομάρχης αποστέλλει προς την Διεύθυνσιν Απαλλοτριώσεων του Υπουργείου Οικονομικών αντίγραφον της απαλλοτριωτικής πράξεως και εις διπλούν τον οικείον κτηματολογικόν πίνακα και το κτηματολογικόν διάγραμμα, κοινοποιεί δε πάσας τας ενεργείας του επί των απαλλοτριώσεων τούτων προς την Υπηρεσίαν ταύτην. 3.Δια την οπωσδήποτε ανάκλησιν τοιούτων συντετελεσμένων απαλλοτριώσεων εκδίδεται πράξις του Νομάρχου καθορίζουσα το επιστρεπτέον ποσόν της αποζημιώσεως, το πρόσωπον εις το οποίον θα επιστραφή αύτη και τον υπόχρεον δια την επιστροφήν της αποζημιώσεως. Η πράξις αύτη του Νομάρχου, εγκεκριμένη υπό του Υπουργού Οικονομικών, αποτελεί απαραίτητον στοιχείον δια την έκδοσιν της ανακλητικής της απαλλοτριώσεως αποφάσεως του Νομάρχου. Άρθρ.2.-1.Τα υπό της παρ. 1 του άρθρ. 1 του παρόντος Β.Δ/τος προβλεπόμενα όρια εκτάσεων ισχύουσι και επί απ’ ευθείας εξαγοράς τοιούτων ακινήτων υπό του Νομάρχου, κατά την παρ. 3 του άρθρ. 1 του Ν.Δ. 797/1971. 2.Αντίγραφον της συναπτομένης συμβάσεως μετά διαγράμματος, εικονίζοντος εν λεπτομερεία το περιεχόμενον εις το Δημόσιον ακίνητον, αποστέλλεται εις την αρμοδίαν αρχήν δια την καταγραφήν τούτου ως δημοσίου κτήματος. Εις τον αυτόν επί των Οικονομικών Υπουργόν, ανατίθεμεν την δημοσίευσιν και εκτέλεσιν του παρόντος Δ/τος. 